CELEX: 32017R0997
Language: lt
Date: 2017-06-08 00:00:00
Title: 2017 m. birželio 8 d. Tarybos reglamentas (ES) 2017/997, kuriuo iš dalies keičiamos Europos Parlamento ir Tarybos direktyvos 2008/98/EB III priedo nuostatos dėl pavojingos savybės HP 14 „ekotoksiškumas“ (Tekstas svarbus EEE. )

14.6.2017   
               
               
                  LT
               
               
                  Europos Sąjungos oficialusis leidinys
               
               
                  L 150/1
               
            TARYBOS REGLAMENTAS (ES) 2017/997
      2017 m. birželio 8 d.
      kuriuo iš dalies keičiamos Europos Parlamento ir Tarybos direktyvos 2008/98/EB III priedo nuostatos dėl pavojingos savybės HP 14 „ekotoksiškumas“
      (Tekstas svarbus EEE)
      EUROPOS SĄJUNGOS TARYBA,
      atsižvelgdama į Sutartį dėl Europos Sąjungos veikimo,
      atsižvelgdama į 2008 m. lapkričio 19 d. Europos Parlamento ir Tarybos direktyvą 2008/98/EB dėl atliekų ir panaikinančią kai kurias direktyvas (1), ypač į jos 38 straipsnio 2 dalį,
      atsižvelgdami į Europos Komisijos pasiūlymą,
      kadangi:
      
                  (1)
               
               
                  Direktyvos 2008/98/EB III priede išvardijamos atliekų savybės, dėl kurių jos tampa pavojingos;
               
            
                  (2)
               
               
                  Direktyvoje 2008/98/EB nustatyta, kad atliekų priskyrimas pavojingoms atliekoms turėtų būti grindžiamas, inter alia, Sąjungos teisės aktais dėl cheminių medžiagų, visų pirma aktais dėl mišinių priskyrimo pavojingiems mišiniams, įskaitant tam tikslui naudojamas koncentracijos ribines vertes. Siekiant paskatinti suderintą atliekų klasifikavimą ir užtikrinti, kad visoje Sąjungoje pavojingos savybės atliekoms būtų priskiriamos vienodai, Komisijos sprendimu 2000/532/EB (2) nustatytas atliekų rūšių sąrašas;
               
            
                  (3)
               
               
                  Direktyvos 2008/98/EB III priede nustatyta, kad pavojinga savybė HP 14 „ekotoksiškumas“ turi būti priskiriama remiantis Tarybos direktyvos 67/548/EEB (3) VI priede nustatytais kriterijais;
               
            
                  (4)
               
               
                  Direktyva 67/548/EEB panaikinta nuo 2015 m. birželio 1 d. ir pakeista Europos Parlamento ir Tarybos reglamentu (EB) Nr. 1272/2008 (4). Tačiau ši direktyva tam tikriems mišiniams gali būti toliau taikoma iki 2017 m. birželio 1 d., jeigu jie buvo klasifikuojami, ženklinami ir pakuojami pagal Europos Parlamento ir Tarybos direktyvą 1999/45/EB (5) ir jau buvo pateikti rinkai anksčiau nei 2015 m. birželio 1 d.;
               
            
                  (5)
               
               
                  Direktyvos 2008/98/EB III priedas buvo pakeistas Komisijos reglamentu (ES) Nr. 1357/2014 (6) siekiant tinkamais atvejais pavojingų savybių apibrėžtis suderinti su Reglamentu (EB) Nr. 1272/2008, o nuorodas į Direktyvą 67/548/EEB pakeisti nuorodomis į Reglamentą (EB) Nr. 1272/2008;
               
            
                  (6)
               
               
                  Reglamentu (ES) Nr. 1357/2014 pavojingos savybės HP 14 „ekotoksiškumo“ apibrėžtis nebuvo pakeista, nes reikėjo atlikti papildomą tyrimą siekiant užtikrinti, kad informacija apie galimą pavojingos savybės HP 14 „ekotoksiškumo“ vertinimo suderinimo su Reglamente (EB) Nr. 1272/2008 nustatytais kriterijais poveikį būtų išsami ir reprezentatyvi. Dabar, kai tyrimas jau baigtas, reikėtų atsižvelgti į jo rekomendacijas vertinant Direktyvos 2008/98/EB III priede nurodytą atliekų pavojingą savybę HP 14 „ekotoksiškumą“ ir tą vertinimą kiek įmanoma suderinti su Reglamente (EB) Nr. 1272/2008 nustatytais cheminių medžiagų ekotoksiškumo vertinimo kriterijais. Kai pagal skaičiavimo formules atliekoms priskiriama pavojinga savybė HP 14 „ekotoksiškumas“, turėtų būti taikomos Reglamente (EB) Nr. 1272/2008 apibrėžtos bendros ribinės vertės;
               
            
                  (7)
               
               
                  Reglamento (EB) Nr. 1272/2008 VI priede pateikiami suderinti dauginimo koeficientai, priskirti tam tikroms medžiagoms, klasifikuojamoms kaip „pavojingos vandens aplinkai – ūmus pavojus, 1 kategorija“, arba „pavojingos vandens aplinkai – lėtinis pavojus, 1 kategorija“, kurie naudojami nustatant, kaip klasifikuoti mišinį, kuriame yra tokių medžiagų. Atsižvelgiant į pažangą, padarytą nustatant tokius dauginimo koeficientus, Komisija gali pagal Direktyvos 2008/98/EB 38 straipsnio 2 dalį peržiūrėti apskaičiavimo metodą, taikomą vertinant, ar medžiagos pasižymi pavojinga savybe HP 14 „ekotoksiškumu“, kad į tą metodą galbūt būtų galima įtraukti dauginimo koeficientus;
               
            
                  (8)
               
               
                  kai atliekamas bandymas, kuriuo siekiama nustatyti, ar atliekos pasižymi pavojinga savybe HP 14 „ekotoksiškumu“, tikslinga taikyti atitinkamus Komisijos reglamente (EB) Nr. 440/2008 (7) nustatytus metodus arba kitus tarptautiniu mastu pripažintus bandymų metodus ir gaires. Sprendime 2000/532/EB nustatyta, kad jei atliekų pavojinga savybė įvertinta atliekant bandymą ir naudojant tokią pavojingosios medžiagos koncentraciją, kokia nurodyta Direktyvos 2008/98/EB III priede, tokio bandymo rezultatai yra viršesni. Be to, turėtų būti atsižvelgta į Reglamento (EB) Nr. 1272/2008 12 straipsnį, ypač į jo b punktą, ir jo taikymo metodikas. Tikslinga, kad Komisija skatintų keistis geriausios praktikos pavyzdžiais, susijusiais su bandymų metodais, taikomais vertinant, ar medžiagos pasižymi pavojinga savybe HP 14 „ekotoksiškumas“, siekiant galimo jų suderinimo;
               
            
                  (9)
               
               
                  derėtų suteikti įmonėms ir kompetentingoms institucijoms pakankamai laiko prisitaikyti prie naujų reikalavimų;
               
            
                  (10)
               
               
                  Direktyvos 2008/98/EB 39 straipsnyje nurodytas komitetas nuomonės apie šiame reglamente numatytas priemones nepateikė. Todėl tas priemones, remdamasi Tarybos sprendimo 1999/468/EB (8) 5a straipsnio 4 dalimi, turėtų priimti Taryba,
               
            PRIĖMĖ ŠĮ REGLAMENTĄ:
      1 straipsnis
      Direktyvos 2008/98/EB III priedas iš dalies keičiamas pagal šio reglamento priedą.
      2 straipsnis
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      Jis taikomas nuo 2018 m. liepos 5 d.
      
         Šis reglamentas privalomas visas ir tiesiogiai taikomas visose valstybėse narėse.
         Priimta 2017 m. birželio 8 d.
         
            
               Tarybos vardu
            
            
               Pirmininkė
            
            K. SIMSON
         
      
      
         (1)  OL L 312, 2008 11 22, p. 3.
      
         (2)  2000 m. gegužės 3 d. Komisijos sprendimas 2000/532/EB, keičiantis sprendimą 94/3/EB, nustatantį atliekų sąrašą pagal Tarybos direktyvos 75/442/EEB dėl atliekų 1 straipsnio a dalį, ir Tarybos sprendimą 94/904/EB, nustatantį pavojingų atliekų sąrašą pagal Tarybos direktyvos 91/689/EEB dėl pavojingų medžiagų 1 straipsnio 4 dalį (OL L 226, 2000 9 6, p. 3).
      
         (3)  1967 m. birželio 27 d. Tarybos direktyva 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (OL 196, 1967 8 16, p. 1).
      
         (4)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).
      
         (5)  1999 m. gegužės 31 d. Europos Parlamento ir Tarybos direktyva 1999/45/EB dėl pavojingų preparatų klasifikavimą, pakavimą ir ženklinimą reglamentuojančių valstybių narių įstatymų ir kitų teisės aktų nuostatų derinimo (OL L 200, 1999 7 30, p. 1).
      
         (6)  2014 m. gruodžio 18 d. Komisijos reglamentas (ES) Nr. 1357/2014, kuriuo pakeičiamas Europos Parlamento ir Tarybos direktyvos 2008/98/EB dėl atliekų ir panaikinančios kai kurias direktyvas III priedas (OL L 365, 2014 12 19, p. 89).
      
         (7)  2008 m. gegužės 30 d. Komisijos reglamentas (EB) Nr. 440/2008, nustatantis bandymų metodus pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (OL L 142, 2008 5 31, p. 1).
      
         (8)  1999 m. birželio 28 d. Tarybos sprendimas 1999/468/EB, nustatantis Komisijos naudojimosi jai suteiktais įgyvendinimo įgaliojimais tvarką (OL L 184, 1999 7 17, p. 23).
      
         PRIEDAS
         Direktyvos 2008/98/EB III priedas iš dalies keičiamas taip:
         
                     1.
                  
                  
                     savybei HP 14 „ekotoksiškumas“ skirtas įrašas pakeičiamas taip:
                     
                        „HP 14 „Ekotoksiškos“: atliekos, kurios iš karto sukelia arba gali vėliau sukelti pavojų vienam ar daugiau aplinkos sektorių.
                     Atliekos, kurios atitinka kurią nors iš toliau pateiktų sąlygų, klasifikuojamos kaip pavojingos priskiriant kodą HP 14:
                     
                                 —
                              
                              
                                 jeigu atliekų sudėtyje yra medžiagos, kuri pagal Europos Parlamento ir Tarybos reglamentą (EB) Nr. 1272/2008 (*1) yra klasifikuojama kaip ozono sluoksnį ardanti medžiaga priskiriant kodu H420 žymimą pavojingumo frazę ir tokios medžiagos koncentracija yra lygi 0,1 % ribinei koncentracijai arba didesnė,
                                 [c(H420) ≥ 0,1 %]
                              
                           
                                 —
                              
                              
                                 jeigu atliekų sudėtyje yra vienos medžiagos ar daugiau medžiagų, kuri (-ios) pagal Reglamentą (EB) Nr. 1272/2008 yra klasifikuojama (-os) kaip ūmaus poveikio vandens aplinkai medžiaga (-os) priskiriant kodu H400 žymimą pavojingumo frazę ir tokios (-ių) medžiagos (-ų) koncentracija yra lygi 25 % ribinei koncentracijai arba didesnė. Tokioms medžiagoms taikoma 0,1 % ribinė vertė,
                                 [Σ c (H400) ≥ 25 %]
                              
                           
                                 —
                              
                              
                                 jeigu atliekų sudėtyje yra vienos medžiagos ar daugiau medžiagų, kuri (-ios) pagal Reglamentą (EB) Nr. 1272/2008 yra klasifikuojama (-os) kaip lėtinio poveikio vandens aplinkai 1, 2 ar 3 kategorijos medžiaga (-os) priskiriant kodu (-ais) H410, H411 arba H412 žymimą (-as) pavojingumo frazę (-es) ir jei visų lėtinio poveikio vandens aplinkai 1 kategorijos (H410) medžiagų koncentracijos, padaugintos iš 100, ir lėtinio poveikio vandens aplinkai 2 kategorijos (H411) medžiagų koncentracijos, padaugintos iš 10, ir visų lėtinio poveikio vandens aplinkai 3 kategorijos (H412) medžiagų koncentracijos suma yra lygi 25 % ribinei koncentracijai arba didesnė. Medžiagoms, kurioms priskiriamas kodas H410, taikoma 0,1 % ribinė vertė, o medžiagoms, kurioms priskiriamas kodas H411 arba H412, taikoma 1 % ribinė vertė,
                                 [100 × Σc (H410) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 jeigu atliekų sudėtyje yra vienos ar daugiau medžiagų, kuri (-ios) pagal Reglamentą (EB) Nr. 1272/2008 yra klasifikuojama (-os) kaip lėtinio poveikio vandens aplinkai 1, 2, 3 arba 4 kategorijos medžiaga (-os) priskiriant kodu (-ais) H410, H411, H412 arba H413 žymimą (-as) pavojingumo frazę (-es) ir visų lėtinio poveikio vandens aplinkai medžiagų koncentracijos suma yra lygi 25 % ribinei koncentracijai arba didesnė. Medžiagoms, kurioms priskiriamas kodas H410, taikoma 0,1 % ribinė vertė, o medžiagoms, kurioms priskiriamas kodas H411, H412 arba H413, taikoma 1 % ribinė vertė,
                                 [Σ c H410 + Σ c H411 + Σ c H412 + Σ c H413 ≥ 25 %],
                              
                           čia: Σ = suma, o c = medžiagų koncentracija.
                     
                        (*1)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).“;"
						
                  
               
                     2.
                  
                  
                     po HP 15 skirtu įrašu esanti pastaba išbraukiama.